
ŠIAULIŲ MIESTO SAVIVALDYBĖS ADMINISTRACIJA
TURTO VALDYMO SKYRIUS 

SPRENDIMO PROJEKTO „ DĖL KAI KURIŲ INŽINERINIŲ STATINIŲ PERĖMIMO ŠIAULIŲ MIESTO SAVIVALDYBĖS NUOSAVYBĖN“
AIŠKINAMASIS RAŠTAS

2025 m.                     d.
Šiauliai


Tikslas – patikėjimo teise perimti valstybei nuosavybės teise priklausančius melioracijos ir hidrotechnikos statinius, esančius 139,02 ha ploto Šiaulių miesto teritorijoje, buvusiame Žaliūkių k.

Įgyvendinant 2022 m. birželio 30 d. Lietuvos Respublikos Šiaulių miesto ir Šiaulių rajono savivaldybių teritorijų ribų keitimo įstatymą buvo pakeistos Šiaulių miesto ir Šiaulių rajono savivaldybių teritorijų dalies ribos ir prie Šiaulių miesto savivaldybės prijungtas Šiaulių rajono savivaldybės Žaliūkių kaimas (kaimas panaikintas Lietuvos Respublikos Vyriausybės 2024 m. birželio 12 d. nutarimu Nr. 496 „Dėl Šiaulių miesto savivaldybės Žaliūkių kaimo panaikinimo ir Šiaulių miesto teritorijos ribų nustatymo“). Prie Šiaulių miesto savivaldybės (toliau – Savivaldybė) priskirtos teritorijos yra likę valstybei nuosavybės teise priklausantys melioracijos statiniai, kurie kaip turtas nebuvo perduotas Savivaldybei ir kuriuos šiuo metu valdo ir naudoja Šiaulių rajono savivaldybė. 
Lietuvos Respublikos melioracijos įstatyme nustatyta, kad valstybei nuosavybės teise priklausančius melioracijos statinius patikėjimo teise valdo ir naudoja savivaldybės. Vadovaujantis Lietuvos Respublikos vietos savivaldos įstatymo 64 straipsnio 1 dalimi, kai keičiamos savivaldybių ribos, „Kitas turtas ir skolos, įvertinus faktinę būklę ir savivaldybių siūlymus, paskirstoma savivaldybės Vyriausybės ar jos įgaliotos institucijos sprendimu“. Atsižvelgiant į tai, Šiaulių rajono savivaldybė ketina rengti Vyriausybės nutarimo projektą, kuriuo valstybei nuosavybės teise priklausantys melioracijos statiniai būtų perduoti patikėjimo teise Savivaldybei (toliau – Projektas). Vadovaujantis  Valstybės turto perdavimo patikėjimo teise ir savivaldybių nuosavybėn tvarkos aprašo 10.2 papunkčiu Projekto parengimui, reikalingas Savivaldybės sprendimas, kuriuo prašoma perduoti jai nekilnojamąjį turtą ir (arba) sutinkama perimti valstybės nekilnojamąjį turtą. 
Šiaulių rajono savivaldybės taryba 2024-11-19 priėmė sprendimą Nr. T-386 „Dėl sutikimo perduoti valstybės turtą Šiaulių miesto savivaldybei“, 2025-09-09 sprendimas patikslintas Šiaulių rajono tarybos sprendimu Nr. T-227 „Dėl Šiaulių rajono savivaldybės tarybos 2024m. lapkričio 19 d. sprendimo Nr. T-386 „Dėl sutikimo perduoti valstybės turtą Šiaulių miesto savivaldybei“ pakeitimo“. 
Šiaulių rajono savivaldybės administracija 2025-09-30 raštu Nr. TRG-2442 „Dėl melioracijos statinių perėmimo“ pateikė patikslintus planuojamų perduoti melioracijos statinių būklės įvertinimo aktus. 
2025-10-01 Žemės ūkio agentūra prie Žemės ūkio ministerijos organizavo susitikimą su savivaldybių atstovais dėl melioracijos statinių miestų teritorijose, kurio metu buvo pristatyti valstybiniai melioracijos statiniai miestų teritorijose ir išsakyta pozicija, kad visų miestų savivaldybės turės vykdyti savivaldybėms pavestų funkcijų, susijusių su melioracijos statinių valdymu ir priežiūra, įgyvendinimą (2025-10-10 Žemės ūkio agentūros prie Žemės ūkio ministerijos raštas Nr. G-8514 „Dėl valstybei nuosavybės teise priklausančių statinių valdymo patikėjimo teise).

Naujos teisinio reguliavimo nuostatos nenumatomos.

Priėmus sprendimą neigiamų pasekmių nenumatoma. Teigiamos pasekmės – priėmus sprendimą bus išspręstas valstybei nuosavybės teise priklausančių melioracijos statinių valdymo ir naudojimo klausimas teritoriniu principu. 

Priėmus sprendimą, teisės aktai nekeičiami ir nepripažįstami negaliojančiais.

Sprendimui įgyvendinti priimti papildomų teisės aktų nereikia.

Įgyvendinant Savivaldybei pavestą funkciją bus reikalingos lėšos iš savivaldybės biudžeto. Savivaldybė šiuo metu neturi specialistų, galinčių užtikrinti melioracijos statinių techninės būklės priežiūrą ir apskaitą. Šiuo metu Savivaldybei nėra skirta valstybės biudžeto lėšų melioracijos statinių priežiūros, remonto, rekonstravimo darbams. 

Šiaulių miesto savivaldybės administracijos Turto valdymo skyrius. Tiesioginis rengėjas − skyriaus vyr. specialistė Vaida Virbalienė, tel. +370 41 596 284.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 


Turto valdymo skyriaus vedėja	Violeta Tylenienė



